*Tämä artikkeli käsittelee evankelis-luterilaisen kirkon kirkkorakennusta Tikkurilassa. Puretusta kirkosta katso Tikkurilan vanha kirkko ja Helsingin ortodoksisen seurakunnan Tikkurilan suuralueen kirkosta Tikkurilan ortodoksinen kirkko.*

Tikkurilan kirkko.Tikkurilan kirkko
Kirkon alttaria.
**Tikkurilan kirkko** on Vantaan Tikkurilassa sijaitseva kirkko, jonka vihittiin käyttöön 24. tammikuuta 2021. Uuden kirkon alta purettiin vuonna 1956 valmistunut Tikkurilan vanha kirkko.

Tikkurilan kirkko on Tikkurilan seurakunnan ja Vantaan ruotsinkielisen seurakunnan Vanda svenska församlingin kotikirkko. Siellä on myös Vantaan seurakuntien yhteisen seurakuntatyön palvelut ja hallinto. Tikkurilan seurakunnan toinen kirkko on Helsingin pitäjän kirkko eli Vantaan Pyhän Laurin kirkko.

Rakentaminen
------------

Tikkurilan uuden kirkon suunnitteli arkkitehtitoimisto Oopeaa, pääsuunnittelijanaan Anssi Lassila. Rakentaminen alkoi alkuvuodesta 2019 ja pääurakoitsija on ollut Lujatalo. Kirkko vihittiin käyttöön 24. tammikuuta 2021. Kirkkosalissa on istuinpaikkoja 266 ihmiselle, laajennusosien kanssa 400 kuulijalle. Pinta-alaltaan kirkko on puolet edeltäjäänsä pienempi.

Uuden kirkon julkisivutaiteen on suunnitellut Partanen & Lamusuo. Julkisivutaide koostuu lasi- ja tiilitaiteesta. Myös kirkkosalissa on taiteilija-arkkitehtikaksikon kirkkotaidetta. Kirkkotekstiilit suunnitteli ja toteutti tekstiilitaiteilija Helena Vaari.

Kirkkosalissa on urkurakentamo Veikko Virtanen Oy:n rakentamat urut. Kirkon carillon eli tornikellopeli on kartionmuotoisista eri sävelkorkeuksille viritetyistä 31 kellosta koostuva soitin, jota soitetaan mekaanisella koskettimistolla ja pedaaleilla urkujen tavoin. Kellopelin suunnitteli Supavit Nummelin. Kelloista suurin on Tikkurilan vanhasta kirkosta, valettu Wienissä vuonna 1969 ja painaa 450 kilogrammaa.

Kirkkorakennuksessa on kirkkosalin sekä kerho- ja työtilojen lisäksi muun muassa kahvila ja perheille avoin oleskelu- ja leikkitila Pienten paikka. Kirkko on osa korttelia, johon rakentuu lisäksi myös opiskelija-, vuokra- ja omistusasuntoja sekä liiketiloja. 

Uuden kirkon nimestä järjestettiin nimikilpailu, jonka tuloksena nimeksi valittiin Tikkurilan kirkko. Nimi sai nimistöntutkimuksen asiantuntijoiden myöntämän Vuoden nimi 2020 -palkinnon.

Lähteet
-------

1. 1 2  Kirkot | Tältä näyttää Tikkurilan uusi moderni kirkko, joka on puolet pienempi kuin vanha *Helsingin Sanomat*.  18.11.2020. Viitattu 18.11.2020.
2. 1 2 3  Uusi Tikkurilan kirkko otetaan käyttöön 24.1.2021 *vantaanseurakunnat.fi*.  4.9.2020. Viitattu 17.12.2020.
3. ↑  Jarmo Koponen: Katso video: Uusi kirkko vihittiin käyttöön Vantaalla – Tornikellopeli kutsuu sanan kuuloon Tikkurilassa *Yle Uutiset*.  24.1.2021. Yleisradio. Viitattu 25.1.2021.
4. ↑  Tikkurilaan lasi- ja tiilitaidetta *Partanen & Lamusuo Oy*.  30.9.2020. Viitattu 19.10.2020.
5. ↑  Juhani Huttunen ja Supavit Nummelin: Tikkurilan uuteen kirkkoon rakennetaan käsin soitettava tornikellopeli, jossa kajahtaa 30 kelloa *Kirkko ja kaupunki, kirkkojakaupunki.fi*.  26.8.2019. Viitattu 17.12.2020.
6. ↑  Hanna Antila ja Ville Palonen: Tikkurilan kirkolla testaillaan jo, kuinka tornikellopeli soi – soitin on Suomen kirkoissa harvinaisuus *Kirkko ja kaupunki, kirkkojakaupunki.fi*.  19.11.2020. Viitattu 17.12.2020.
7. ↑  Uusi kirkko sai nimen Tikkurilassa – yli 270 ehdotuksen joukosta valittiin tuttu suosikki *Vantaan Sanomat*.  4.9.2020. Viitattu 18.11.2020.
8. ↑  Kilpailu on ratkennut: Vuoden 2020 nimi on... Tikkurilan kirkko! *Vantaan Sanomat*.  29.10.2020. Viitattu 18.11.2020.

Aiheesta muualla
----------------

* Kuvia tai muita tiedostoja aiheesta **Tikkurilan kirkko** Wikimedia Commonsissa

* Uuden kirkon rakentamista seuraava blogi

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Vantaan kirkot ja kappelit |
| --- |
|  |
| Kirkot | 
* Hakunila
* Hämeenkylä
* Kivistö
* Korso
* Länsimäki
* Myyrmäki
* Pyhän Annan lastenkirkko
* Rekola
* Tikkurilan kirkko
* Tikkurilan ortodoksinen kirkko
* Vantaan Pyhän Laurin kirkko

 |
|  |
| Kappelit | 
* Honkanummi
* Pyhän Laurin kappeli
* Ruskeasanta
* Seutula
* Vaarala

 |
|  |
| Entiset | 
* Kaivoksela
* Tikkurilan vanha kirkko

 |

 |